钦定古今图书集成/明伦汇编/氏族典/第181卷 > 《廖用贤尚友录》 > 权德舆
## 钦定古今图书集成/明伦汇编/氏族典/第181卷 > 《廖用贤尚友录》 > 权德舆

按《唐书权德舆传》：“德舆，字载之，七岁居父丧，哭踊如
成人。未冠，以文章称诸儒间。韩洄黜陟河南，辟置幕
府，复从江西观察使李兼府为判官。德宗闻其才，召
为太常博士，改左补阙。贞元八年，关东、淮南、浙西州
县大水，德舆建言，宜择明识通方者，持节劳徕，问所
疾苦，蠲其租赋。帝乃遣奚陟等四人循行慰抚，迁起”
居舍人兼知制诰，进中书舍人。久之，知礼部贡举，真
拜侍郎。宪宗元和初，历兵部侍郎，坐累徙太子宾客，
俄还前官。后自太常卿拜礼部尚书、同中书门下平
章事。德舆善辨论，开陈古今本末，以觉悟人主。为辅
相，宽和不为察察名。李吉甫再秉政，帝又自用李绛
参赞大机。是时，帝切于治，事钜细悉责宰相吉甫。绛
议论不能无持异，至帝前遽言亟辨，德舆从容不敢
有所轻重。坐是罢为本官。以检校吏部尚书留守东
都，进扶风郡公，复拜太常卿，徙刑部尚书。先是，诏许
孟容、蒋乂刊《汇格敕》，既成，上之，留禁中。德舆请出其
书与侍郎刘伯刍参复研考，定三十篇奏上。复检校
吏部尚书，出为山南西道节度使，后二年，以病乞还，
卒于道，年六十。赠尚书左仆射，谥曰“文。”德舆生三岁
知《变四声》，四岁能赋诗，积思经术，无不贯综。自始学
至老，未曾一日去书不观。其文雅正赡缛，当时公卿
侯王功德卓异者，皆所铭纪。